runetrust/blame-folketinget-dk huggingface dataset:
Lissa Mathiasen (S), 2005-11-25:
Med hensyn til de pågældende familier har ideen med hele boligsikringsordningen været, at de skulle sikres en mulighed for en ordentlig bolig, og jeg tror, at hvis vi ser på de familier, har de for længst sat sig ned og vurderet, hvad der er at hente af småpenge ved et næsten hvilket som helst ekstra arbejde, så de bliver i stand til at klare skærene.
Lisbeth Bech Poulsen (SF), 2013-12-18:
Nu har Venstre jo været med til at lave en finanslov, hvor der ikke er nulvækst; Venstre går imod sit eget mantra om nulvækst og er med til at lave en finanslov, hvor der er en lille vækst i det offentlige forbrug for bl.a. at få råd til at sætte penge af til de ældre.
Peter Christensen (V), 2003-05-09:
Ja, jeg burde egentlig næsten ikke bruge tid på at kommentere det, men jeg kan alligevel ikke lade være med at sige, at jeg tror, at det for de her mennesker, som skal til at regne på den skattelettelse, vi giver, står lysende klart, at der er en forskel på at få en skattelettelse, uanset hvor stor eller lille den er, og det alternativ, som hr. Jens Peter Vernersen kan diske op med her fra talerstolen, nemlig at vi plukker dem. Forskellen på at få en skattelettelse eller få en skattestigning kan alle regne ud, så jeg er ikke nervøs for de menneskers dom.
Simon Kollerup (S), 2017-04-05:
Samtidig vil jeg spørge ministeren, om man fra regeringens side er indstillet på i udvalgsarbejdet at indgå i drøftelser om måske at lave en kombinationsmodel, hvor man kombinerer klasserumsundervisning med e-learning, sådan at e-learning, som det anbefales, lige præcis bliver et supplement til den undervisning, der skal finde sted her.
Morten Dahlin (V), 2023-05-31:
Eller man kan sætte sig ind og lave nogle konkrete forbedringer, f.eks. at give vognmændene en milliardbesparelse på, at de kan laste deres biler noget tungere, eksempelvis ved at kigge på, om man kan lave forsøg med syvakslede lastbiler, så de kan køre noget mere gods til den samme pris.
Line Barfod (EL), 2004-01-14:
Det kræver så også, at vi er risikovillige, at politikerne i kommunerne og i Folketinget tør sige: Vi har givet nogle penge til nogle projekter; det kan godt være, at det ikke går så godt, men her er nogle, der virkelig har en god idé, som vi tror på kan gå godt, og det vil være rigtig godt, hvis det går godt. Jeg har prøvet at snakke med nogle af de unge, som for nogle år siden lavede Stop volden, og de fortalte om, hvordan det i mange kommuner havde været ufattelig svært at få kommunerne til at forstå, at man skulle give sådan nogle helt unge mennesker nogle penge til at lave en koncert, eller hvad det nu ellers kunne være, og at det faktisk kunne have stor betydning for at lave noget kriminalpræventivt arbejde, der jo samtidig også har en social dimension. Her tror jeg altså at vi som politikere skal være bedre til at være risikovillige og også til at stille op over for pressen og sige, at nogle gange skal man altså også give nogle penge til nogle projekter, der kan gå galt - ikke kun store edb-projekter eller anlægsprojekter, for der kan vi godt risikere millioner og milliarder, men vi skal også på de små beløb turde tage skraldet, når det kommer.
Anders Fogh Rasmussen (V), 2000-09-06:
Vi ønsker at fastholde det, der ligger bag fastkurspolitikken, og forstærke det ved, at vi går med og tager konsekvensen af at være med i den fælles valuta, og at vi på den måde skaffer os større indflydelse ved at være med ved det bord, hvor beslutningerne bliver truffet.
Johanne Schmidt-Nielsen (EL), 2011-05-26:
Vi skal huske på, hvad den her sag drejer sig om: Den drejer sig om danske borgeres ret til at leve her i Danmark med deres ægtefælle, og ifølge ministeren er det altså o.k., at du som dansk borger får færre rettigheder, hvis du gifter dig med en borger fra Argentina, end hvis du gifter dig med en borger fra USA.
Helle Sjelle (KF), 2011-02-08:
Det er derfor, vi siger, at vi bliver nødt til at se på den her ordning og sørge for, at den bliver ændret, men vi bliver også nødt til at ændre den på en måde, således at folk ikke fra den ene dag til den anden får ændret nogle forhold, som gør, at de bliver utrygge.
Peter Hummelgaard (S), 2021-05-20:
Jeg vil ærligt tilstå, at både jeg og mit system i første omgang har læst forslaget som værende et forslag om at gøre menstruationsprodukter gratis til menstruerende, men hvis det er, at vi har misforstået forslaget, så vil vi jo gerne – ikke at det vil ændre på regeringens holdning til beslutningsforslaget – have det uddybet, også fra forslagsstilleren, når han går på talerstolen.
Johanne Schmidt-Nielsen (EL), 2017-12-20:
Så må vi jo håbe, at det, at man går så meget op i de ord, og at det er så vigtigt for regeringen og Socialdemokratiet, at vi ikke må kalde det et kvoteflygtningestop, men at det bare er lige nu, vi ikke tager kvoteflygtninge, er et udtryk for, at man snart kommer på bedre tanker.
Lars Christian Lilleholt (V), 2016-02-11:
Køberetten i de kystnære udbud, som giver en forpligtelse til at udbyde minimum 20 pct. af ejerandelene til salg hos lokale borgere, giver en god og beskyttet adgang til at skyde penge ind i projekterne uden at påtage sig unødig risiko i bygge-, drifts- eller nedtagningsfasen.
Ole Stavad (S), 2003-11-12:
Nu skal man jo være hård, men også retfærdig, selv over for ministre, og derfor vil jeg sådan set godt medgive finansministeren, at når vi ser på tidspunkterne for møderne, er lige nøjagtig finansministeren måske den, der har den bedste begrundelse for ikke at kunne prioritere det så højt, som man bør forvente. For en minister er det med tiden jo altid et spørgsmål om prioritering.
Søren Espersen (DF), 2019-11-29:
Og derfor må man jo så erkende, at hvis man kommer i en situation, hvor det pludselig af en eller anden årsag også bliver vigtigt at få en embargo på våben, så må man også på samme måde som med andre eksportvirksomheder sige, at nu har man altså haft en fuldstændig legal produktion og et legalt salg til de her, og så er det slut.
Charlotte Fischer (RV), 2007-02-23:
Hvad angår f.eks. ideen om, at det, hvis man var blevet ramt af en særlig sygdom, ud fra den vinkel var særlig relevant at finde ud af, hvem ens biologiske far var, så ville vi, hvis vi lavede sådan en regel, skabe et system, hvor samfundet sad inde med nogle oplysninger om nogle børn – altså voksne børn – om, hvem deres fædre er, men samfundet ville ikke dele de oplysninger med menneskene, medmindre de var blevet syge.
Steen Gade (SF), 2007-05-30:
Hvis de har arbejdet, hvis de har fået deres familier til at fungere, hvis de har fået deres medicinforbrug sat ned, hvis de har haft mindre brug for at gå til psykiater, så mener jeg, at de vil have det langt bedre, når de i givet fald skulle tvangshjemsendes, hvis det bliver resultatet.
Meta Fuglsang (SF), 2010-11-17:
Hvis man går et år tilbage til diskussionen om etableringen af supersygehuse, altså tilbage til november 2009, så var der en diskussion om, hvilke regioner der skulle have hvor mange penge til supersygehusene, men også en diskussion om, at hvis man ikke – i gåseøjne – makkede ret og gjorde det, som eksperterne ville, så ville man ikke få midler til at lave de her supersygehuse.
Jens Rohde (V), 2000-11-29:
Jamen så kan jeg da informere miljøministeren om, at jeg da er blevet kontaktet af flere borgere, som har fået afslag på ansøgninger, hvor de, efter at have læst de meget flotte brochurer om, at her kan man altså modtage tilskud, bare man ansøger inden den og den dato, så har investeret i tillid hertil ved at skifte fra elvarme til anden mere energibesparende varme, og så har man efterfølgende fået afslag.
Morten Messerschmidt (DF), 2008-04-22:
Tanken om, at Lissabontraktaten så ikke skulle få nogen videre betydning for det her arbejde, og at det i øvrigt ikke skulle have nogen videre betydning for dommene, må mest af alt, hvis man skal se det i et positivt skær, basere sig på ren og skær uvidenhed.
Jeppe Kofod (S), 2009-05-19:
Jeg vil bare høre, om man ikke vil prøve at se lidt positivt på det og prøve at tale med alternativet, som er os i oppositionen, som har fremsat et meget konkret forslag til vedtagelse, i stedet for at gå sammen med Dansk Folkeparti, der nu sort på hvidt siger, at man vil skære ulandsbistanden ned i 1,8 mia. kr.
Gitte Lillelund Bech (V), 2002-04-12:
Således styrkes frivilligheden i dannelsen af ubetingede Centre for Videregående Uddannelse, og det er efter vores opfattelse af afgørende betydning, at indtræden i et ubetinget Center for Videregående Uddannelse sker efter grundige overvejelser, og først sker, når institutionerne er motiverede for det.
Astrid Krag (S), 2013-02-27:
Vi har gennemført en ambitiøs og god skattereform, der sikrer, at mennesker, der står op og passer deres arbejde hver eneste dag, også har flere penge mellem hænderne, når de kommer hjem, der sikrer dem med de laveste indtægter, der sikrer den enlige mor bedre og en lang række rigtig gode ting, som vi diskuterede her i Folketingssalen, før vi gik på sommerferie.
Preben Bang Henriksen (V), 2023-04-11:
Det hører til sjældenhederne, at der kommer nogen rundt med indsamlingsbøssen, for det er nu om dage meget elektronisk, og derfor er det også helt naturligt, at også Indsamlingsnævnet, der skal føre kontrol med indsamlinger, har en særlig it-vidende med i nævnet.
Morten Østergaard (RV), 2008-04-22:
Er det f.eks. ikke frustrerende for en konservativ, når man kan se, at der mangler ansatte i den offentlige omsorgssektor, og når man ved, at hver fjerde ledige indvandrer og efterkommer ønsker at arbejde i den offentlige omsorgssektor, at vi så stadig væk skal opleve, at den offentlige sektor halter langt bagefter den private, når det handler om at ansætte ledige indvandrere og efterkommere på arbejdspladserne? Er det ikke frustrerende, og er det ikke noget af det, der gør, at man i virkeligheden burde erkende, at der er behov for en ny strategi, og tage imod en samlet oppositions fremstrakte hånd om at få nye boller på suppen og lave en fælles målfast strategi for integrationen i Danmark?
Morten Østergaard (RV), 2009-01-23:
Tværtimod er vi jo de fremmeste fortalere for mangfoldighed, for retten til at være forskellige og for plads til forskellighed, og der vil jeg sige, at jeg synes, at hr. Søren Krarup og Dansk Folkeparti i virkeligheden er en langt større fortaler for ensartetheden og den manglende plads til forskellighed, også her i Folketinget.
Margrete Auken (SF), 2000-10-26:
900 millioner mennesker kan i dag ikke læse, og 60 pct. af dem er i øvrigt kvinder. Når man hører de såkaldte moderne eksperter tale om, hvilken betydning f.eks. IT vil få for ulandene, er det svært at holde masken. Mon ikke vi skal satse på, at de mennesker, der skal dygtiggøres til at overtage ansvaret for deres egne samfund, får lært helt grundlæggende ting, inden ilandenes metalhoveder går i selvsving?
Keld Albrechtsen (EL), 2004-11-25:
Jeg synes, at det, der har karakteriseret debatten er, at der er erklæret mange gode viljer og også nogle lidt mindre gode viljer, men lad os nu ikke se på den negative del af debatten. Der blev erklæret mange gode viljer med hensyn til at få gang i forhandlingerne, der var bare ingen konkrete forslag til, hvordan det så kunne ske, og ministeren ved jo også godt, at de samme blokeringer, som førte til sammenbruddet i Cancún, stadig væk eksisterer.
Eyvind Vesselbo (V), 2011-04-28:
Og sådan er det jo, nemlig at når man stiller nogle konkrete spørgsmål, så får man et svar på noget helt andet, fordi der netop ikke er nogen konkrete indfaldsvinkler til det her fra SF's side. Jeg kan så forstå, at man i SF – i Socialistisk Folkeparti – har den opfattelse, at hvis man ikke får vedtaget nogen ændringsforslag, er der ingen grund til at stille nogen ændringsforslag.
Søren Søndergaard (EL), 2004-11-18:
Til sidst vil jeg blot påpege, at sanktioner, som reelt fratager mennesker deres forsørgelsesgrundlag i kortere eller længere tid, kan have den bivirkning i realiteternes verden, at disse mennesker føler sig tvunget længere ud i moradset, så de fristes over evne til at tage mere af den slags arbejde, vi ønsker at forhindre.
Ole Sohn (SF), 1999-05-05:
Jeg håber også, at hr. Poul Erik Dyrlund i den her sammenhæng har fulgt ordentligt med, sådan at jeg undgår at skulle takke alle, for der er jo temmelig mange, som har udtrykt sig positivt over for intentionerne i forslaget. Derfor vil jeg henholde mig til at sige, at jeg er meget tilfreds med de bemærkninger, som ministeren kom med under sin redegørelse.
Martin Lidegaard (RV), 2016-01-19:
For hvis bare der var en grøn effekt, hvis bare der var en klimaeffekt, kunne jeg godt forstå, man ville hælde mange hundrede millioner kroner ud til velhavere rundtomkring i Danmark, men hvis der ikke engang er det, kan jeg simpelt hen ikke forstå, at et parti som Alternativet vil forsvare at bruge så mange penge på noget, der faktisk ikke gavner den grønne dagsorden.
Morten Østergaard (RV), 2007-04-19:
Hr. Jesper Langballe mener, jeg er lille og dum; hr. Søren Krarup mener, jeg er uvidende; men jeg er sådan set ganske hårdfør over for de personlige betegnelser i den her sag, fordi jeg mener, at det, vi snakker om her, er noget helt, helt fundamentalt.
Frederik Vad (S), 2025-04-25:
Jeg vil meget, meget gerne fortælle Dansk Folkeparti lige om lidt, hvordan vi sørger for at få bugt med dem, der gør sig skyldig i den tredje erkendelse, og hvordan vi skal rydde op efter »Den sorte svane«, men vi kan ikke sagsbehandle enkeltpersoner på den her måde på baggrund af tilfældige journalisters tilfældige dokumentar i fjernsynet.
Preben Bang Henriksen (V), 2018-04-03:
Men det er det her med persondataloven, der ligesom får det til at løbe koldt ned ad ryggen på mig, for om nogen har jeg og min kollega Eva Kjer Hansen slidt gulvtæppet tyndt ovre i Erhvervsministeriet for at få nærmere vejledninger i relation til persondataloven – her cirkulerer jo alle mulige rygter om, hvor skrækkeligt det kan gå virksomheder, der ikke overholder den lov, og hvor store bøder der kan forventes.
Peter Juel Jensen (V), 2012-01-31:
For i en tid, hvor vi råber på uddannelse og på at kompetencerne bliver klarlagt og bliver medsendt ansøgning osv., ville det så ikke være en god idé, at alle unge fik et kompetencebevis i hånden, således at de kan dokumentere over for en arbejdsgiver, at de faktisk reelt er rigtig gode til noget?
Lene Jensen (S), 2002-05-28:
fra Århus, der hedder, at man simpelt hen sender nogle folk i marken og skaber den direkte kontakt til virksomhederne for den vej rundt at få mobiliseret nogle flere praktikpladser her og nu, mens vi taler om, hvordan det skal være på den lange sigt, hvor der forhåbentlig stadig væk er liv både i os og i dem, der søger en praktikplads
Bjarne Laustsen (S), 2008-11-27:
Jeg synes jo, at Forbrugerrådet har ret i, at det jo ikke er dem, der skal evaluere, det må systemet selv gøre, og da det er os selv, der har indført reglerne, så må vi også kunne gå ud og fortælle offentligheden, om det har virket, at vi har en nultoleranceplan og at vi har bødestørrelser, og om det er det, der har gjort, at vi har fået flere glade smileyer, og at vi har fået færre indskærpelser og alle de der ting.
Frank Dahlgaard (UP), 2000-03-14:
Tak til hr. Per Stig Møller, som jeg synes gjorde det meget, meget klart, at her er tale om suveræne lande, i hvert fald formelt og juridisk, der har truffet en beslutning, og så kan man også som suveræne lande ophæve den. Socialistisk Folkepartis ordførers, hr. Holger K. Nielsens, argumentation er også lidt mærkelig, for den er nærmest den samme som Venstres: Nej til en dansk enegang.
Jakob Sølvhøj (EL), 2017-01-17:
Det var dengang et relativt begrænset antal ordninger, og de fik aldrig rigtig noget gennemslag, men da vi fik lovgivningen tilbage i 2005, som der også refereres til i SF's forslag, kom der for alvor gang i privatiseringen, fordi det blev muligt at trække et overskud ud af institutionerne.
Rune Lund (EL), 2007-05-15:
Ikke for at sige, at Taleban på nogen måde har opbakning i befolkningen, det har den ikke, men de tal, vi får sendt til Folketingets Forsvarsudvalg, peger da retning af, at tendensen er helt klar, nemlig en større utilfredshed i befolkningen, også på grund af de mange civile tab.
Kristian Thulesen Dahl (DF), 2003-09-09:
Det ville da ikke blive med vores stemmer, at der så ville blive skåret over for ældre eller over for unge for at finansiere det gilde. Det ved hr. Villy Søvndal jo også godt, og det er derfor, det ikke er sammenhængende, hvad hr. Villy Søvndal kommer med.
Erling Bonnesen (V), 2015-01-27:
Der er også behov for at få drøftet miljøfokus, arealer og fleksibilitet, og hvad der kan tælle med, og hvad det er, landmændene konkret så har at forholde sig til, når vi på et tidspunkt forhåbentlig bliver godt færdige med at behandle det her lovforslag.
Bjarne Laustsen (S), 2003-10-31:
vore ældre, og det giver også den bedste service. Det spørgsmål, jeg vil stille til Dansk Folkeparti, er: Vi ved, at sosu-uddannelserne tiltrækker voksne, som skal have en uddannelse på området, og det er jo fint, men hvorledes mener Dansk Folkeparti, at aflønningen skal ske?
Rune Lund (EL), 2007-03-28:
Grunden til, at SF og Enhedslisten har taget initiativ til den her forespørgselsdebat i dag, er jo, at der i Europa foregår et folkedrab, som er meget overset og meget glemt, men som ikke desto mindre er et folkedrab, som gennem de senere år, siden 1994, har kostet over 200.000 mennesker livet i Tjetjenien – nogle siger 250.000 mennesker.
Tove Videbæk (KRF), 2002-05-03:
Disse mennesker føler sig svigtede, krænkede af de mennesker, som måske står dem allernærmest, og mener ministeren virkelig, at der er menneskelige, lovmæssige eller nogen som helst økonomiske argumenter, der taler for, at de mennesker ikke skulle have den psykologhjlæp, de ville kunne få, hvis de var på listen over de personer, som kan få den?
Kristian Hegaard (RV), 2020-05-19:
Særlig frihedsrettighederne har været under pres de seneste år: Alene i det her folketingsår er der frataget rettigheder fra børn, der ellers havde udsigt til dansk pas; der er lagt i kakkelovnen med masseovervågning af uskyldige danskere; logning underkendt af EU-Domstolen fortsætter, håndhævelse af kontakt- og opholdsforbud ved ransagning i privat ejendom uden retskendelse, altså uden om domstolene; og en fortsættelse af uværdig jagt på hjemløse.
Ole Hækkerup (S), 2014-10-09:
Jeg tror, de fleste har en intuitiv fornemmelse af, at det kan blive lidt vanskeligt at få Dansk Folkepartis politik til både at hænge sammen med Konservatives og Liberal Alliances ønske om at lave skattelettelser og så selvfølgelig Venstres ønske et sted der midt imellem om nulvækst.
Per Dalgaard (DF), 2003-01-23:
Selvfølgelig vil vi være med til at varetage barnets tarv i så høj grad som overhovedet muligt, og handler det om, at der skal indføres nogle ændringer eller nogle tilføjelser til Kristeligt Folkepartis beslutningsforslag, er jeg ret sikker på, at det også vil kunne lade sig gøre i forbindelse med arbejdet i Retsudvalget.
Steffen Larsen (LA), 2024-02-28:
Lad os i den forbindelse, når nu vi står og taler om alvoren og om terrortrusler og lignende, bare nævne, at regeringen har lavet koranloven, fordi man ifølge justitsministeren og regeringens ordførere på området frygtede for danskernes sikkerhed, fordi man frygtede terror og angreb på danskere og danske mål.
Klaus Kjær (DF), 2001-04-19:
Det hænger selvfølgelig sådan sammen, at hvis man går ind for en ordning om, at »pengene følger barnet«, så er det herefter, efter at de her penge har fulgt barnet, fuldstændig op til forældrene selv at bestemme, hvordan det her barn skal passes, hvordan familien vil indrette sig med hensyn til pasning, og at den herefter selvfølgelig selv betaler den fulde udgift for barnets pasning.
Jens Peter Vernersen (S), 2008-10-08:
Den eksisterer altså i virkeligheden Så vil jeg da godt spørge ministeren, om han synes, at arbejdet med at gøre sundhedsforsikringer illusoriske er succesfuldt, når antallet af forsikringer i den tid, vi har haft VK-regeringen, er vokset fra stort set nul til 1 million, som det nærmer sig at være nu og her.
Keld Albrechtsen (EL), 2004-12-08:
Jamen jeg ved godt, at man er mere optaget af militær oprustning og forfatningstraktater og alt mulig andet, som vi ikke har brug for, men jeg synes ærlig talt, det var lidt klogere, at man så tog hånd om de ting, hvor Unionen allerede har magt, og hvor Unionen misbruger sin magt.
Karsten Lauritzen (V), 2014-01-30:
Politiet gør, hvad de kan, og det vil jeg gerne rose dem for, men når man sammenligner udviklingen i 2012 med udviklingen i 2013, står det lysende klart – det gør det for os i Venstre, og det har det gjort i lang tid – at politiet har brug for en hjælpende hånd fra os lovgivere i form af nye redskaber og flere ressourcer.
Anders Fogh Rasmussen (V), 2002-01-08:
Men det er ikke det samme, som at vi ikke ønsker at ændre i forlig efter den procedure, der er gældende for det. Der er jo i hvert fald ingen, der har været i tvivl om, at de to partier, som nu har dannet den borgerlige regering, allerede inden valget har gjort klart, at vi på hele dette område ønsker ændringer og også har lagt op til besparelser.
Peder Sass (S), 2002-05-23:
Dette forslag betyder alt andet lige ingen garanti for de borgere, der på nuværende tidspunkt bliver betjent af X-busserne på de syv ruter, tværtimod er der en stor sandsynlighed for, at vilkårene for disse borgere vil blive væsentlig forringet, når godkendelsesperioden udløber i år 2004.
Peter Skaarup (DF), 2021-04-29:
Derfor synes vi jo, det er meget svært at se, at det skal harmonere med at være hårdkogt bandemedlem, at man også modtager sociale ydelser fra det offentlige og fra de skatteborgere, som i forvejen for rigtig manges vedkommende betaler en forholdsvis høj skat i Danmark.
Orla Hav (S), 2022-09-15:
Jamen det kan hverken hr. Ole Birk Olesen eller jeg forudse, for det afhænger jo af rigtig mange faktorer: Det afhænger af, om det lykkes at få tæmmet inflationen; så afhænger det af markedssituationen på lejemarkedet og flere andre forhold; og så afhænger det jo af, om der til den tid også findes et Folketing, som vil være med til at sikre mennesker med almindelige indkomsters tryghed omkring deres bolig – og det er jeg sådan set tryg ved kunne blive et af de spørgsmål, der skal behandles i den kommende valgkamp.
Lars Aagaard (M), 2023-10-11:
Hvis det resulterer i, at der afsættes midler til fjernvarmepuljer i 2024, vil de resterende ansøgere, som muligvis ikke kan få tilsagn, kunne ansøge puljen igen på lige fod med andre potentielle ansøgere. På den måde sikrer vi også en ligebehandling af alle ansøgerne.
Anne Baastrup (SF), 2001-03-22:
Jeg ved ikke, om hr. Peter Skaarup har læst bemærkningerne til det her forslag, men der præciserer man jo netop, at det er en uhensigtsmæssig måde at indføre minimumsstraffe på, fordi man så risikerer det, som var årsagen til, at vi fjernede minimumsstraffene i voldtægtssager, og det var, at domstolene simpelt hen holdt op med at bruge bestemmelsen om voldtægt i sager, hvor det drejede sig om kontaktvoldtægt.
Lars Løkke Rasmussen (V), 2008-04-16:
Der er surt og sødt i den jobplan, men det er jo sådan set det, der kendetegner partier, der tager et seriøst ansvar, og som ikke bare dyrker polemikken og overskrifterne, men som byder sig til, også når tingene bliver svære, og der kendte Det Radikale Venstre sin besøgelsestid sammen med Dansk Folkeparti, Ny Alliance og regeringspartierne, og det vil jeg gerne særskilt kvittere for.
Jann Sjursen (KRF), 2002-12-06:
På baggrund af at Socialdemokratiet i debatten under Venstres ordførerindlæg gang på gang bragte Institut for Miljøvurdering og hr. Lomborg ind i billedet, synes jeg endelig, det kunne være interessant at høre, hvordan Socialdemokratiet stiller sig til Kristeligt Folkepartis ændringsforslag om helt at nedlægge Institut for Miljøvurdering i stedet for blot at skære lidt ned, som Socialdemokratiet foreslår i sit eget ændringsforslag.
Lars Løkke Rasmussen (M), 2022-10-06:
Den er tom – tom, tom – i den forstand, at når vi har investeret det, vi alle sammen synes vi skal investere i forsvaret, og der kan meget vel være brug for mere og en hurtigere indfasning, og når vi har investeret det, der skal til for at dække det demografiske træk, som der jo er et massivt flertal for i Folketinget man er nødt til at dække af, så er der ikke ret meget mere tilbage.